EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du (PES-00216); horren bidez, honako informazio hau eskatzen dio Nafarroako Gobernuari:

1. **-Nafarroako Gobernuak ezagutzen al du San Tiburtzio izenez ezagutzen den eta Iberdrolaren titulartasunekoa den presaren kontzesiorako espedientearen edukia, uhateak kontrolatzeko sistemari dagokionez? Izan ere, balizko uholdeen arriskua ekar dezakete, funtzionamendu okerra edukiz gero, eta horrek babes zibileko eskumenak ukitzen ditu, zeinaren titular bakarra Foru Gobernua baita.**

H/31/2º0352 emakida, energia elektrikoa sortze aldera Bidasoa ibaitik segundoko 9.000 litro ur aprobetxamendu hidroelektrikorako erabiltzekoa, Iberdrolaren alde baimendu zen mila bederatziehun eta berrogeita hamarreko abuztuaren hogeita bostean. Emakida horren bidez, baimena eman zen San Tiburtzio zentrala (Doneztebe eta Sunbillako udal-mugarteak) hirurogeita hamabost urtez ustiatzeko, eta epe hori bi mila eta hogeita hamarreko abuztuaren hogeita bostean amaituko da.

Uhateak kontrolatzeko sistemari dagokionez, egia da uhateen funtzionamendu okerrak ur-laminaren maila igoaraz dezakeela presa baino goragoko uretan, eta horren afekzio nagusia presaren inguruetan gertatuko dela (hurbileko etxebizitza, bide berdea eta abar). Ibilguan gora presarekiko distantzia handitu ahala, ondorio horiek gero eta txikiagoak dira.

Hala ere, emakida-ebazpenetan ez dago inolako akordiorik uhateen kontrol- eta funtzionamendu-sistemari dagokionez. Eta ez dago horien funtzionamendu okerrak goragoko uretan izan ditzakeen ondorioak biltzen dituen inolako azterlanik, ezta aurreikuspenen arabera errepikatze-denbora desberdinetan gerta daitezkeen uholde-orbanak biltzen dituenik ere.

1. **-Nafarroako Gobernuak espedientearen edukia ezagutuz gero, uste al du presaren kontzesioa duen eta uhateen funtzionamenduaren arduradun den enpresa, Iberdrola alegia, betetzen ari dela babes zibilaren gaineko araudi indarduna, euriteak edo ibaian goraldi handiak direnean uhateek duten ukipenari dagokionez?**

Arrizurriagako presa, SNCZI – IPEan (uholde-arriskua duten eremuen Kartografia Sistema nazionala – Presa eta urtegien inbentarioa) inskribatua, ez dago kategorizatuta arrisku potentzialeko presa gisa, eta ez da presa handitzat jotzen Presak sailkatzeko Gobernu zentralaren Gida Teknikoan. Hori dela-eta, Presa eta horien urtegien segurtasuneko arau teknikoak onesten dituen apirilaren 13ko 264/2021 Errege-dekretuaren 5. eta 6. artikuluetan xedatutakoari jarraituz, ez du Presen Larrialdi Plan bat edukitzeko betebeharrik, ezta Ustiatze Arauak idatzi, ezarri eta betetzen direla bermatzekorik ere.

Dena den, eta Babes Zibileko araudiari dagokionez, zentral hidroelektriko elkartuak bi mila eta hogeiko azaroan egindako Autobabeserako Plan bat du, bi mila eta hogeita hirura arte indarrean egonen dena.

1. **-Nafarroako Gobernuak uste al du kontzesio-hartzaileak ez dituela bete azken hamar urteetan funtzionamenduko klausulak eta presa kudeatzeko araudia? Espedienteren bat ireki al da horregatik edo beste arrazoirengatik?**

Estatuko Administrazio Orokorrari dagokio erkidegoen arteko demarkazio hidrografikoetan dauden jabari publiko hidraulikoko presa, urtegi eta urmaelen segurtasunaren inguruko eskumena, bai eta Estatuko interes orokorreko azpiegiturak direnen segurtasunaren ingurukoa ere, betiere horien ustiatzea estatuari badagokio. Hori da Arrizurriagako presaren kasua, Kantauri Ekialdeko demarkazioko jabari publiko hidraulikoan baitago.

Nafarroako Foru Komunitateko Administrazioak ere ez du jakin presaren funtzionamendu-klausula eta kudeaketa-arauen ez-betetzerik gertatu denik, ezta arrazoi horiengatik ezein espedienterik ireki denik ere.

1. **-Kontuan hartuta presako uhateen funtzionamendu egokiak zuzeneko lotura duela babes zibilarekin, ibaian goraldiak izan eta Donezteben uholdeak gertatzen diren kasuetan, Nafarroako Gobernuak txostenik egin al du aztertze aldera presak izan dezakeen eragina, Donezteben uholdeak gertatzeko arriskuari begira?**

SNCZI-IPEan T = 10 urte, T=50 urte, T=100 urte eta T=500 urte errepikatze-denboretarako dauden uholde-orbanek egun dagoen presaren azpiegitura jasota dute haien hedapen-modelizazioan.

Gainera, bi mila eta hogeita bateko abenduko uholdeen ondoren, eta Nafarroa klima-aldaketara egokitzeko LIFE-IP NAdapta-CC proiektuaren testuinguruan, Gestión Ambiental de Navarra (GAN-NIK) erakundeko teknikariek ikerketa bat egin dute.

Horretarako, ukitutako bizilagunen informazio grafikoa eta lekukotzak jaso dituzte (uraren maila eta uholde-orbanaren eremua), eta egiaztatu da izandako eraginak bat datozela ia berdin-berdin SNCZI-IPEn T=10 urte errepikatze-denborarako jasotako uholde-orbanarekin.

Hauteman da aipatutako eremuan orbana zabaldu egin dela, izandako prezipitazio handien ondorioz, errepikatze-denbora horretarako ezarritakoak baino handiagoak izan baitziren.



1. **-Azterlan edo txostenik egon ezean Nafarroako Gobernuak aurreikusi al du horiek egitea ebaluatze aldera presak izan dezakeen eragina Donezteben uholdeak gertatzeko arriskuari begira?**

Aurreko erantzunean aipatu denez, GAN-NIKeko teknikariek ikerketa bat egin dute Donezteben bi mila eta hogeita bateko abenduan izandako uholdeen eragina neurtzeko. Hura egitean, aintzat hartu da Arrizurriagako presaren eragina.

1. **-Nafarroako Gobernuak aurreikusi al du, Doneztebeko udalerrian uholdeak izateko arriskuaren aurrean, larrialdi planean sartzea Arrizurriagako presaren funtzionamendua eta hartan gerta daitezkeen anomaliak?**

Udalaren gobernu-organoei dagokie uholdeak izateko arriskuaren aurrean Udal Jarduketa Planak egitea eta onestea.

Beraz, Doneztebeko Udalak du gogoeta horiek txertatzeko eskumena.

Nafarroako Foru Komunitateko Babes Zibileko Batzordeari Plana homologatzea besterik ez dagokio.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 3an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía